Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 862

4. Az egyéb szolgáltatások szakmai alapozó oktatás fejlesztési feladatai Fejlődjön a helyzetek, a másik ember kommunikációja pontos felismerésének, a konfliktusok toleráns, kultúrált megoldásának képessége. A humánus és etikus magatartás mellett fejlessze a szóbeli és írásos szakmai kommunikációs képességeket, a rajzolási képességeket. A szóbeli kommunikációban fejlődjön a nyelvi és alapvető szakmai kifejezések szabatos használatára való képesség, a kulturált kapcsolatteremtő képesség, az önértékelés és a mások meghallgatásának képessége. Alakuljon és fejlődjön véleményalkotó képességük, és legyenek képesek toleráns magatartás tanúsítására, a másság helyes értelmezésére és elfogadására. A humánus és etikus magatartás mellett fejleszteni kell a tanulók esztétikai érzékét, a saját munkájukkal kapcsolatos igényességet is. Munkájuk legyen átgondolt, célszerű, eredményes, a szóbeli kommunikációban törekedjenek a nyelv, a szakkifejezések szabatos használatára, munkáikban az igényes külalakra. Fejlessze a tanulóknak a szakmai tantárgyak tanulásához szükséges képességeit (térérzékelés, térszemlélet, analizáló, szintetizáló, konstrukciós, rekonstrukciós, arányérzékelési, szemléletességi, forma- és tömegfelismerő képesség), az ismeretelemző-értékelő gondolkodás, az önálló ismeretszerzés, az ismeretek alkalmazási képességét. 2006/79/II. szám Munkájuk során fejlődjön vizuális érzékelésük, figyelemösszpontosító képességük, munkabírásuk, kézügyességük, finomodjanak mozdulataik, munkavégzésük legyen egyre fegyelmezettebb, pontosabb, törekedjenek a hibátlan munkavégzésre, fogadják el annak fontosságát. Tanulják meg beosztani a rendelkezésükre álló időt, az eszközök balesetmentes, biztos használatát, maradéktalanul tartsák be a munkavédelmi és egyéb biztonsági szabályokat. Ismerjék meg, fogadják el és tudatosan alkalmazzák a szakmai tevékenységek végzéséhez szükséges magatartási szabályokat, magatartásformákat. A tantárgyi tevékenység végzése által erősödjék bennük a kötelességtudat, a felelősségérzet, a mások munkájának, eredményeinek, teljesítményeinek tisztelete, a tanulási és szakmai motiváció, alakuljon ki a szakmához, a választott munkához, életpályához való kötődés, váljon tudatos döntéssé a szakmaválasztás.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes